L-Unjoni Ewropea, filwaqt li tosserva l-eskalazzjoni kontinwa tal-vjolenza fil-Libja, iġġedded l-appell tagħha għal tregwa, bħalma għamlu n-Nazzjonijiet Uniti lejliet ir-Ramadan bl-appoġġ tal-Unjoni Ewropea. L-Unjoni Ewropea tesiġi li l-partijiet kollha jaġixxu b'mod responsabbli u immedjatament iwaqqfu l-ġlied kullimkien fil-Libja, li l-ewwel u qabel kollox jaffettwa lill-popolazzjoni ċivili, inkluż il-migranti, u qiegħed ipoġġihom f'riskju saħansitra akbar. Hija tħeġġeġ lill-partijiet kollha li impenjaw ruħhom għal tregwa u waqfien mill-ġlied innegozjat biex jagħtu segwitu lil dawn l-impenji. Tfakkar ukoll lill-partijiet li huma jridu jirrispettaw id-dritt internazzjonali, inkluż id-dritt umanitarju internazzjonali, u li dawk li jiksruh ser jinżammu responsabbli. L-Unjoni Ewropea tħeġġeġ lill-partijiet kollha biex jipproteġu lill-popolazzjoni ċivili, inkluż il-migranti u r-refuġjati, billi jippermettu u jiffaċilitaw l-għoti ta' għajnuna u servizzi umanitarji sikuri, rapidi u mingħajr xkiel lil dawk kollha affettwati. L-Unjoni Ewropea tibqa' determinata li tara l-embargo fuq l-armi tan-NU fil-Libja kompletament rispettat. Hija tfakkar li l-Operazzjoni EUNAVFOR Med Irini, approvata mill-Kunsill fil-31 ta' Marzu, għandha l-għan li timplimenta l-embargo fuq l-armi tan-NU f'konformità mar-riżoluzzjonijiet rilevanti tal-KSNU permezz ta' assi navali, tal-ajru u satellitari. Hija tissottolinja li jridu jsiru l-isforzi kollha biex tiġi żgurata l-implimentazzjoni sħiħa u effettiva tar-riżoluzzjonijiet rilevanti tal-KSNU, anke permezz tal-fruntieri tal-art u tal-ajru mal-Libja L-Unjoni Ewropea tappella lill-partijiet kollha fil-konflitt fil-Libja biex jikkooperaw mingħajr aktar dewmien, bil-ħsieb li jiġi implimentat waqfien mill-ġlied dejjiemi li jikkonferma mill-aktar fis possibbli l-qbil tagħhom dwar l-abbozz diskuss waqt il-kumitat militari konġunt li sar f'Ġinevra fit-23 ta' Frar 2020, fil-qafas tal-kumitat militari konġunt. It-tregwa trid timxi id f'id mat-tkomplija immedjata tat-taħditiet bejn il-partijiet b'medjazzjoni tan-NU, u b'rispett sħiħ tal-Ftehim Politiku Libjan. Ma hemm l-ebda alternattiva għal soluzzjoni politika inklużiva li tirrifletti l-konklużjonijiet tal-konferenza ta' Berlin, kif ikkonfermat mir-Riżoluzzjoni Nru 2510 tal-KSNU. Sabiex jiġi ffaċilitat il-bidu mill-ġdid rapidu tat-taħditiet politiċi fost il-partijiet Libjani, l-UE tittama li jista' jinħatar mill-aktar fis possibbli suċċessur għal Ghassam Salame bħala Rappreżentant Speċjali tas-Segretarju Ġenerali u Kap tal-Missjoni ta' Appoġġ tan-Nazzjonijiet Uniti fil-Libja u jħeġġeġ lill-Istati kollha biex jikkooperaw man-NU fil-proċess politiku. L-Unjoni Ewropea ttenni l-impenn tagħha lejn is-sovranità, l-unità u l-istabbiltà tal-Libja u lejn id-dritt internazzjonali. Il-Pajjiżi Kandidati r-Repubblika tal-Maċedonja ta' Fuq, il-Montenegro, is-Serbja u l-Albanija , il-pajjiż tal-Proċess ta' Stabbilizzazzjoni u ta' Assoċjazzjoni u l-kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Georgia jallinjaw ruħhom ma' din id-dikjarazzjoni. Ir-Repubblika tal-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.